إِزهِّيذنْ.
68.
إِ ؤُمقّْرَانْ ن إِمغْنَاجنْ. ن ذَاوُوذْ. أَزهّذْ. إِزْڒِي. 
أَربِّي أَذْ إِكَّارْ، ڒْْعذْيَانْ نّسْ أَذْ تّْوَاريّْشنْ، إِنِّي ث إِشَارّْهنْ أَذْ أَروْڒنْ زَّاثْ إِ وُوذمْ نّسْ. 
شكْ أَذْ ثنْ ثسِّيڭّْوجذْ أَمْ دّخَّانْ إِطَّاوْ، أَمْ شّْمعْ إِفسِّي ذِي ثْمسِّي، أَمُّو إِ غَا فْنَانْ إِعفَّاننْ زَّاثْ إِ وُوذمْ ن أَربِّي. 
إِمْسڭَّاذنْ أَذْ فَارْحنْ، أَذْ سْڒِيوْڒِيونْ س ڒفْرَاحثْ زَّاثْ إِ وُوذمْ ن أَربِّي ؤُ أَذْغبَّانْ ڒفْرَاحثْ. 
غنّْجمْ إِ أَربِّي، زهّْذمْ إِ يِيسمْ نّسْ، ڭّمْ إِجّْ ن وبْرِيذْ يُوعْڒَانْ إِ ونِّي إِندّْهنْ ذِي ڒوْضَا. سِيذِي ذ إِسمْ نّسْ. نڭْزمْ سْ ڒفْرَاحثْ زَّاثْ إِ وُوذمْ نّسْ. 
بَابَاثْسنْ ن إِيُوجِيڒنْ ذ ڒْقَاضِي ن ثِيجَّاڒْ، أَمُّو إِ يدْجَا أَربِّي ذِي ثْزذِّيغْثْ نّسْ إِقدّْسنْ، 
أَمُّو إِ يدْجَا أَربِّي ونِّي إِسّْزدَّاغنْ إِنِّي وحّذْسنْ ذڭْ إِشْثْ ن ثْوَاشُونْثْ، ونِّي إِسُّوفُّوغنْ إِمحْبَاسْ س ؤُفْڒَاحْ، مَاشَا إِمْغوَّاغنْ أَذْ زذْغنْ ذڭْ إِشْثْ ن ثمُّورْثْ إِتّْوَاسّْشمْضنْ زِي ثْفُوشْثْ. 
أَ أَربِّي، أَڒَامِي ثِيزَّارذْ زَّاثْ إِ وُوذمْ ن ڒْڭنْسْ نّشْ، أَڒَامِي ثُوغَا ثڭُّورذْ ذِي ثْنزْرُوفْثْ - سِيلَاهْ - 
ثنْهزّْ ثمُّورْثْ ؤُشَا ؤُشْرُورنْ إِجنْوَانْ، زَّاثْ إِ وُوذمْ ن أَربِّي، ؤُڒَا ذ أَذْرَارْ ن سِينَا إِنْهزّْ زَّاثْ إِ وُوذمْ ن أَربِّي، أَربِّي ن إِسْرَائِيل.    
أَكْ-ذ ونْژَارْ إِفْسُوسنْ ثْرُوشّذْ ثَامُّورْثْ، أَ، أَربِّي، خْمِي إِ غَا إِسْڒَاوْ ڒْوَارْثْ نّشْ، ثوْشِيذْ أَسْ شكْ عَاوذْ جّهْذْ. 
ثَاحِيمَارْثْ نّشْ ثُوغَا ثْزدّغْ ذَايسْ. س ثْشُونِي نّشْ ثسّْوجْذذْ ت إِ ڒْمسْكِينْ، أَ أَربِّي! 
سِيذِي إِنُو إِوْشَا أَوَاڒْ، ثِيمْغَارِينْ نِّي د-إِتَّاوْينْ ڒخْبَارْ أَصبْحَانْ تّْكوّْننْثْ إِجّْ ن ؤُبَارُّو أَمقّْرَانْ ن ثْرقَّاسِينْ. 
إِجدْجِيذنْ ن ڒْعسْكَارَاثْ تّْرَاكّْوَاڒنْ، أَقَا تّْرَاكّْوَاڒنْ، ؤُ ثنِّي إِقِّيمنْ ذِي ثَادَّارْثْ، ثْبطَّا ثَاكشَّاضْثْ. 
مَا كنِّيوْ وَارْ ثبُّوزّْڒمْ جَارْ ثْنَاينْ ن ثَارْيِيوِينْ، أَمْ وذْبِيرْ جَارْ وَافْرِيونْ نّسْ إِ إِتّْوَاڒحّْفنْ س نُّوقَارْثْ، جَارْ أَرِّيشْ نّسْ س وُورغْ أَزِيزَا إِتِّيسِّيقنْ، 
ڒَامِي أَمْزمَّارْ خْ كُوڒْشِي إِسَّاريّشْ إِجدْجِيذنْ ذِي ثمُّورْثْ، إِشَّاثْ وذْفڒْ خْ صَالْمُونْ. 
أَذْرَارْ ن أَربِّي! أَذْرَارْ ن بَاشَانْ! أَذْرَارْ ن بَاشَانْ ذ إِجّْ ن وذْرَارْ س ثْقِيشِّيثِينْ أَطَّاسْ. 
مَايمِّي ثْخزَّارمْ أَمُّو س وَاسَامْ، كنِّيوْ أَ إِذُورَارْ س مَارَّا ثِيقِيشِّيثِينْ نْومْ، غَارْ وذْرَارْ إِ إِمژْرِي إِ-ث أَربِّي ذ ثَازذِّيغْثْ إِ يِيخفْ نّسْ؟ وَاهْ، نِيشَانْ سِيذِي أَذْ ذِينْ إِزْذغْ إِ ڒبْذَا. 
إِكَارُّوثنْ ن أَربِّي أَقَا أَثنْ ذعشْرَايَاثْ ن ڒُوڒُوفْ ذعشْرَايَاثْ ن ڒُوڒُوفْ، ؤُڒَا ذ أَڒفْ ؤُ عَاوذْ أَڒفْ. سِيذِي إِنُو أَقَا-ث جَارْ أَسنْ، أَذْرَارْ ن سِينَا أَقَا إِتّْوَاڒحّفْ س ثْقدَّاسْثْ. 
شكْ ثُوڒْيذْ غَارْ سنّجْ، ثْنذْهذْ إِمحْبَاسْ ذِي ثْمحْبَاسْثْ، شكْ ثْمنْعذْ ثَارْزِيفِينْ زڭْ إِوْذَانْ، إِوَا عَاذْ زڭْ إِمْغوّْغنْ، حِيمَا سِيذِي، أَربِّي، أَذْ إِزْذغْ ذِينِّي. 
أَذْ إِتّْوَابَاركْ سِيذِي إِنُو. أَسّْ خْ وَاسّْ يَاربُّو إِ نشِّينْ دّْقُوڒَاثْ. أَربِّي نِّي ذ أَسنْجمْ نّغْ - سِيلَاهْ - 
أَربِّي نِّي ذ إِجّْ ن أَربِّي ن إِسنْجَامنْ إِ نشِّينْ. أَقَا ذِينْ إِفكِّيثنْ زِي ڒْموْثْ غَارْ سِيذِي، سِيذِي إِنُو. 
س ثِيذتّْ، أَربِّي، أَذْ إِڒْبزْ أَزدْجِيفْ ن ڒْعذْيَانْ نّسْ، أَشقُّوفْ س ؤُشُوَّافْ ن ونِّي إِقِّيمنْ إِتّنّضْ س إِمرْوُوسَا ن دّْنُوبْ نّسْ. 
سِيذِي إِنُو إِنَّا: ”نشّْ أَذْ كنِّيوْ د-أَرّغْ زِي بَاشَانْ، أَذْ كنِّيوْ د-أَرّغْ زِي ڒَادْجَاغْ ن ڒبْحَارْ، 
حِيمَا أَذْ ثْحَارّْشذْ س ؤُضَارْ نّشْ ذڭْ إِذَامّنْ، ؤُشَا ؤُڒَا ذ إِڒسْ ن يِيطَانْ نّشْ أَذْ إِطّفْ ثَاسْغَارْثْ نّسْ زِي ڒْعذْيَانْ.“ 
نِيثْنِي ژْرِينْ إِبْرِيذنْ نّشْ مَامّشْ ثنْ ثُويُورذْ، أَ أَربِّي، إِبْرِيذنْ ن أَربِّي إِنُو، أَجدْجِيذْ إِنُو، ڒحّْفنْ ذِي ثْقدَّاسْثْ. 
إِمغْنَاجنْ ثُوغَا ڭُّورنْ غَارْ زَّاثْ، إِنِّي إِشَّاثنْ خْ إِفِيڒَانْ أَوَارْنِي أَسنْ، ثِيعْزَارِييِّينْ، ثِينِّي إِتِّيرَارنْ خْ إِبنْذِيڒنْ نْسنْثْ ذِي ڒْوسْطْ. 
بَارْكمْ أَربِّي ذِي ثْمسْمُونِينْ، أَ سِيذِي، زِي ڒْعُونْصَارْ ن إِسْرَائِيل. 
أَقَا ذِينْ بِينْيَامِينْ أَمژْيَانْ، ونِّي خَاسنْ إِتّْصدْجَاضنْ، خنِّي ڒْحُوكَّامْ ن يَاهُوذَا أَكْ-ذ ؤُبَارُّو ن إِعْشِيرنْ نْسنْ، ؤُڒَا ذ ڒْحُوكَّامْ ن زابُولُونْ ذ ڒْحُوكَّامْ ن نَافْثَالِي. 
أَربِّي نّشْ إِوصَّا مَاحنْذْ أَذْ أَسْ إِمّوْشْ جّهْذْ نّشْ. أَ، أَربِّي، سجْهذْ مِينْ ثڭِّيذْ ذِي طّْوعْ نّغْ، 
زِي زَّاوشْثْ نّشْ ثَامقّْرَانْثْ، سنّجْ إِ ؤُرْشَالِيمْ. إِجدْجِيذنْ أَذْ أَشْ إِوْينْ ثَارْزِيفِينْ. 
سِيڭّْوذْ ڒْوحْشْ نِّي ذڭْ ؤُغَانِيمْ، أَبَارُّو ن إِفُونَاسنْ إِجهْذنْ أَكْ-ذ إِعجْمِييّنْ ن ڒڭْنُوسْ، أَڒَامِي إِڭَّا إِخفْ نّسْ أَمْ إِتّْوَاڒْبزْ، أَمْ نُّوقَارْثْ إِدّزْ. نتَّا إِزدْجعْ ڒڭْنُوسْ نِّي ثُوغَا تّْمژْرنْ ذڭْ ؤُمنْغِي. 
أَذْ د-أَسنْ إِمْشنّْعنْ زِي مِيصْرَا، كُوشْ أَذْ إِسّْوِيژّضْ إِفَاسّنْ نّسْ غَارْ أَربِّي س ثزْڒَا. 
أَ ثِيڭلْذِيوِينْ ن ثمُّورْثْ، غنّْجنْثْ إِ أَربِّي، زهّْذنْثْ إِ سِيذِي إِنُو. سِيلَاهْ. 
نتَّا ذ ونِّي إِندّْهنْ ذڭْ ؤُجنَّا خْ مَارَّا إِجنْوَانْ زڭْ وشْحَاڒْ ؤُيَا. خْزَارْ، أَقَا نتَّا إِڭَّا إِجّْ ن ڒْحسّْ إِجهْذنْ س ثْمِيجَّا نّسْ. 
وْشمْ جّهْذْ إِ أَربِّي! لْعَاضَامَا نّسْ أَقَا-ت ثِيوَا إِ إِسْرَائِيل ؤُ جّهْذْ نّسْ أَقَا-ث ذڭْ إِسيْنُوثنْ. 
أَ، أَربِّي، مَامّشْ ثسِّيڭّْوذذْ زِي ثِيزَاوِييِّينْ نّشْ إِقدّْسنْ، أَ أَربِّي ن إِسْرَائِيل، شكْ ذ ونِّي إِتِّيشنْ جّهْذْ ذ ثْزمَّارْ إِ ڒْڭنْسْ. أَذْ إِتّْوَابَاركْ أَربِّي. * 
