إِزْڒَانْ س إِڭجْذُورنْ.
4.
أَلِيفْ. مَامّشْ إِڭَّا إِبَّارْشنْ وُورغْ أَمُّو، مَامّشْ إِبدّڒْ وُورغْ إِشْنَا قَاعْ أَمُّو! مَامّشْ تّْوَابزّْعنْ إِژْرَا ن زَّاوشْثْ إِقدّْسنْ خْ ثْغمُّورَا ن إِبْرِيذنْ! 
بِيثْ. إِحنْجِيرنْ إِغْڒَانْ ن صِيهْيُونْ تّْوَاحسْبنْ أَمْ وُورغْ إِقُّورنْ. مَامّشْ ذ أَسنْ تّڭّنْ ڒخُّو أَمْ يِيغَارَّافنْ ن ثْڒَاخْثْ، أَمْ ڒْخذْمثْ ن بُو-ثْڒَاخْثْ! 
ڭِيملْ. عَاذْ ثُوشَّانِينْ ن ڒخْڒَا إِ د-إِسُّوفّْغنْ ثِيبِّيشِينْ، سُّوطُّوضنْثْ إِمژْيَاننْ نْسنْثْ، مَاشَا يدْجِيسْ ن ڒْڭنْسْ إِنُو ثذْوڒْ ثوْعَارْ، أَمْ نّْعَامَاثْ ذِي ڒخْڒَا. 
ذَالِيثْ. إِڒسْ ن وحْضِيضْ إِڒْصقْ غَارْ وَانغْ نّسْ س ؤُفَاذِي، إِحنْجِيرنْ إِمژْيَاننْ ثتَّارنْ أَغْرُومْ، مَاشَا ؤُڒَا ذ إِجّنْ وَارْ ذ أَسنْ ث يبْضِي. 
هِي. إِنِّي ثُوغَا إِتّتّنْ زِيشْ مَاشَّا إِڒدّنْ، غَاشَانْ ذڭْ إِبْرِيذنْ، إِنِّي إِتّْوَاسّيْمنْ ذڭْ وَارُّوضْ أَزڭّْوَاغْ إِحذْقنْ، حنّْضنْ ڒخُّو ذِي ڒغْبَارْ. 
وَاوْ. ڒْمُوعْصِييّثْ ن يدْجِيسْ ن ڒْڭنْسْ إِنُو ذ ثَامقّْرَانْثْ خْ دّْنُوبْ ن ثنْذِينْثْ ن سَاذُومْ، ثنِّي إِنْقڒْبنْ ذڭْ إِجّْ ن ؤُمُورْ، بْڒَا تّْسَاخُّورْ ن إِفَاسّنْ. 
زَايِينْ. ثُوغَا ثَارْوَا ن ثَاصِيڒثْ نّسْ صْفَانْ خْ وذْفڒْ، ذ إِشمْڒَاڒنْ خْ ؤُغِي، أَرِّيمَاثْ نْسنْ زوْغنْ خْ ڒْمَارْجَانْ، أَدُّوذْ نْسنْ يَارقّْ أَمْ صَافِّيرْ أَزِيزَا. 
خِيثْ. ڒخُّو إِبدّڒْ وَادُّوذْ نْسنْ، إِذْوڒْ ذ أَبَارْشَانْ خْ ثَادْجسْثْ، وَارْ تّْوَاعْقِيڒنْ ذڭْ إِبْرِيذنْ عَاذْ. ثِيڒْمشْثْ نْسنْ ثڒْصقْ خْ يغْسَانْ نْسنْ، ثُوژغْ، ثذْوڒْ أَمْ ؤُكشُّوضْ. 
ثِيث. إِحْڒَا إِنِّي إِتّْوَانْغنْ س سِّيفْ، خْ يِينِّي إِتّْوَانْغنْ س ڒَاژْ، مَاغَارْ نِيثْنِي أَذْ فسْينْ، تّْوَاڒقْفنْ س ونْقَاسْ ن صَّابثْ ن ييَّارْ. 
يُوذْ. إِفَاسّنْ ن ثمْغَارِينْ نِّي ثُوغَا إِتّْحِينَّانْ قْبڒْ، سّْننَّانْ إِ إِحنْجِيرنْ نْسنْ. نِيثْنِي ذوْڒنْ أَسنْثْ ذ مَاشَّا، زِي سِّيبّثْ ن ثْرژِّيثْ ن يدْجِيسْ ن ڒْڭنْسْ إِنُو. 
كَافْ. سِيذِي يَارْخُو إِ وسْعَارْ نّسْ، إِسّْفَارّغْ ڒْحَاذُوقْ ن وغْضَابْ نّسْ. نتَّا إِسَّارْغْ ثِيمسِّي ذِي صِيهْيُونْ، ثِيمسِّي ثنِّي إِشّنْ ذْسُوسَا نّسْ. 
لَامِيذْ.عمَّارْصْ وَارْ ثتّْغِيڒْ إِ إِجدْجِيذنْ ن ثمُّورْثْ ذ إِمزْذَاغْ ن دُّونشْثْ، أَقَا أَغْرِيمْ ذ ڒعْذُو أَذْ د-أَذْفنْ غَارْ ثوُّورَا ن ؤُرْشَالِيمْ. 
مِيمْ. ذ مَانْ أَيَا ذِي سِّيبّثْ ن دّْنُوبْ ن إِنَابِييّنْ نّسْ، ذِي سِّيبّثْ ن ڒْمُوعْصِييّثْ ن إِكهَّاننْ نّسْ، إِنِّي إِسِّيزّْڒنْ إِذَامّنْ ن إِمْسڭَّاذنْ ذِي ڒْوسْطْ نّسْ. 
نُونْ. ثتّْلِيعنْ أَمشْنَاوْ إِذَارْغَاڒنْ ذڭْ إِبْرِيذنْ، مسْڒنْ س إِذَامّنْ، أَڒَامِي وَارْ إِزمَّارْ ؤُڒَا ذ إِجّنْ أَذْ إِحَاذَا أَرُّوضْ نْسنْ. 
سَامِيخْ. ”أَڭّْوجمْ، أَقَا إِذَامّنْ خمْجنْ!“، ڒَْاغَانْ أَسنْ: ”أَڭّْوجمْ، أَڭّْوجمْ، وَارْ ث تّْحَاذَامْ!“ ؤُشَا خنِّي أَروْڒنْ، قِّيمنْ ودَّارنْ. إِتّْوَانَّا جَارْ ڒڭْنُوسْ: ”وَارْ إِعدّڒْ أَذْ قِّيمنْ ذِينْ عَاذْ كْثَارْ أَمْ إِبَارَّانِييّنْ!“ 
بِي. أَغمْبُوبْ ن سِيذِي يَاريّشْ إِ-ثنْ، وَارْ إِقِّيمْ أَذْ ذَايْسنْ إِخْزَارْ عَاذْ. ثُوغَا وَارْ غَارْسنْ أَوقَّارْ إِ إِكهَّاننْ، إِوسُّورَا وَارْ ذ أَسنْ سّشْننْ أَحِينِّي. 
عَايِينْ. ڒبْذَا تّفْشِيڒنْثْ ثِيطَّاوِينْ نّغْ، ؤُمِي خْزَارنْثْ غَارْ ثْوِيزَا. ثُوغَا-ث بَاطڒْ! غَارْ مَارَّا أَخزَّارْ نّغْ نتّْرَاجَا إِجّْ ن ڒْڭنْسْ إِ وَارْ إِزمَّارنْ أَذْ إِسّنْجمْ. 
ثْسَاذِي. نِيثْنِي حْصَارنْ أَنغْ، أَڒَامِي وَارْ نقِّيمْ نْزمَّارْ أَذْ نُويُورْ خْ وَازَّاينْ نّغْ. قطُّو نّغْ ثُوغَا يِيوضْ-د، ؤُسَّانْ نّغْ قْضَانْ، وَاهْ، قطُّو نّغْ يُوسَا-د. 
قُوفْ. إِنِّي ذ أَنغْ إِضفَّارنْ ثُوغَا فْسُوسنْ خْ إِڭِيذَارنْ ذڭْ ؤُجنَّا. نِيثْنِي ؤُژّْڒنْ خَانغْ خْ إِذُورَارْ، ڭِّينْ أَنغْ إِجّْ ن ڒْفخْ ذِي ڒخْڒَا. 
رِيخْ. نّفْسْ ن ونْزَارنْ نّغْ، لْمَاسِيحْ ن سِيذِي، إِتّْوَاحبّسْ ذِي إِحُوفَارْ نْسنْ، ونِّي خْ ننَّا: ”أَذْ ندَّارْ جَارْ ڒڭْنُوسْ ذِي ثِيڒِي نّسْ!“ 
شِينْ. سْڒِيوْڒوْ ؤُ فَارْحْ، أَ يدْجِيسْ ن إِذُومْ، ثنِّي إِزدّْغنْ ذِي ثمُّورْثْ ن عُوصْ! مَاشَا ؤُڒَا ذ شمْ أَذْ غَارمْ د-يَاسْ ڒْكَاسْ، شمْ أَذْ زَّايسْ ثسْشَارذْ، أَذْ ثتّْوَاعَارِّيذْ. 
ثَافْ. غَارْ ڒْمُوعْصِييّثْ نّمْ أَذْ يِيڒِي ؤُنڭَّارْ، أَ يدْجِيسْ ن صِيهْيُونْ! نتَّا وَارْ إِ شمْ إِتّْحوِّيسْ عَاذْ. مَاشَا نتَّا أَذْ زَّايمْ إِخدْجصْ ڒْمُوعْصِييّثْ نّمْ، أَ يدْجِيسْ ن إِذُومْ! نتَّا أَذْ إِعَارَّا خْ دّْنُوبْ نّمْ. 
