أَوَاڒنْ إِوزْننْ.
8.
مَا وَارْ ثتّْڒِيغِي ثِيغِيثْ ؤُ وَارْ ثسْڭِيعِّيذْ ڒفْهَامثْ ثْمِيجَّا نّسْ؟ 
خْ ثْقِيشَّاثْ ن ڒڭْعُوذِي خْ وبْرِيذْ، مَانِي تّمْسڒْقَانْ إِمسْرَاقْ ثْبدّْ نتَّاثْ ذ أَبذِّي. 
غَارْ ؤُغزْذِيسْ ن ثوُّورَا، غَارْ وَاذَافْ ن ثنْذِينْثْ، مَانِي غَا ثَاذْفذْ خْ ثوُّورَا، ثتّْڒَاغَا س جّهْذْ: 
”إِ كنِّيوْ، أَ إِرْيَازنْ، تّْڒَاغِيغْ، ثْمِيجَّا إِنُو ثتّفّغْ غَارْ ثَارْوَا ن بْنَاذمْ. 
كنِّيوْ إِحَافِييّنْ، فهْممْ خنِّي مِينْ إِدْجَانْ ذ أَفْثَانْ، كنِّيوْ إِبُوهَاڒِييّنْ، فهْممْ س وُوڒْ نْومْ. 
سْڒمْ، مِينْزِي أَذْ سِّيوْڒغْ أَوَاڒنْ إِ د-إِجبّْذنْ ڒفْثنْ، أَنُورْزمْ ن إِينْشِيشنْ إِنُو جبّذْ-د ثِيمسْڒَايِينْ إِسڭّْذنْ، 
مَاغَارْ أَنغْ إِنُو أَذْ يِينِي ثِيذتّْ س نّيّثْ، ڒْْهَارْذْ إِعفّْننْ أَقَا-ث ذ نّْعِي إِ إِينْشِيشنْ إِنُو. 
مَارَّا أَوَاڒنْ ن ؤُقمُّومْ إِنُو تّفّْغنْ-د زِي ثْسڭْذَا، وَارْ ذَايْسنْ ؤُڒَا ذ إِشْثْ ن ڒْحَاجّثْ إِخْنُونّسنْ نِيغْ إِفَارْغنْ. 
أَقَا أَثنْ مَارَّا صْفَانْ إِ ونِّي ذِي ثدْجَا ڒفْهَامثْ، ؤُڒَا س ڒقْيَاسْ إِ يِينِّي إِخْسنْ أَذْ أَفنْ ثُوسّْنَا. 
كْسِيمْ تَّارْبِييّثْ إِنُو، وَارْ إِدْجِي نُّوقَارْثْ، ؤُڒَا ثُوسّْنَا كْثَارْ خْ وُورغْ إِقُّورنْ، 
مَاغَارْ ثِيغِيثْ حْسنْ زِي ڒْمَارْجَانْ، مَارَّا مِينْ ذِي إِزمَّارْ بْنَاذمْ أَذْ إِمژْرِي، وَارْ إِزمَّارْ أَذْ ذَايسْ يَارْوسْ. 
نشّْ، ثِيغِيثْ، زدّْغغْ غَارْ وفْثَانْ، تَّافغْ ثُوسّْنَا س ؤُحَاذُورْ. 
ثِيڭّْوُوذِي ن سِيذِي ذ أَشْرَاهْ ن ڒْغَارْ، نّْفَاخثْ ذ ثْشنَّاعْثْ ذ ؤُمسْرُوقْ أَعفَّانْ، نشّْ شَارّْهغْ ؤُڒَا ذ أَقمُّومْ إِشُّورْ س ڒخْذَاعَاثْ. 
غَارِي أَشَاوَارْ ذ ثْوِيزَا، نشّْ ذ ڒفْهَامثْ، غَارِي جّهْذْ. 
زَّايِي حكّْمنْ إِجدْجِيذنْ، زَّايِي تَّاريْسنْ أَيْثْ ن جّهْذْ س ثْسڭْذَا. 
زَّايِي حكّْمنْ ڒْحُوكَّامْ ذ ثَارْوَا ن ثَاصِيڒثْ، مَارَّا ڒْقُوضَاثْ ن ثمُّورْثْ. 
نشّْ تّخْسغْ مَارَّا إِنِّي ذ أَيِي إِتّخْسنْ، ذ يِينِّي خَافِي يَارزُّونْ زِيشْ، أَذْ أَيِي أَفنْ. 
أَڭْڒَا ذ شَّانْ أَقَا أَثنْ غَارِي، أَڭْڒَا إِقِّيمنْ ذ ثْسڭْذَا. 
فْرُوثَا إِنُو ثشْنَا خْ وُورغْ إِتِّيسِّيقنْ، وَاهْ خْ وُورغْ أَزْذَاذْ، ڒْْغِيدْجثْ إِنُو ثعْذُو نُّوقَارْثْ إِقُّورنْ. 
نشّْ ڭُّورغْ خْ ؤُمسْرُوقْ ن ثْسڭْذَا، ذِي ڒْوسْطْ ن إِمسْرَاقْ ن ڒْحقّْ، 
حِيمَا أَذْ أَرّغْ إِنِّي ذ أَيِي إِتّخْسنْ أَذْ طّْفنْ إِشْثْ ن ثسْغَارْثْ ذ ڒْوَارْثْ، نشّْ أَذْ شُّورغْ إِخَّامنْ ن ثْخُوبَايْ نْسنْ. 
سِيذِي إِڭَّا أَيِي، ذ أَمزْوَارُو ن وبْرِيذْ نّسْ، عَاذْ قْبڒْ أَمزْوَارُو ن ثْمڭَّا نّسْ زڭْ وشْحَاڒْ ؤُيَا. 
زِي ڒبْذَا إِتّْوَازدْجعْ خَافِي جّهْذْ، زڭْ ؤُمزْوَارُو، زِي ڒْوقْثْ ن ؤُمزْوَارُو إِ ذِي ثتّْوَاڭّْ ثمُّورْثْ، 
ؤُمِي وَارْ ذِينْ ثُوغِي عَاذْ أَمَانْ إِهوْڒنْ، نشّْ تّْوَاخڒْقغْ-د، ؤُمِي وَارْ ذِينْ ثُوغِي عَاذْ ڒْعُونْصَارَاثْ شُّورنْثْ س وَامَانْ. 
قْبڒْ مَا أَذْ تّْوَاڭّنْ إِذُورَارْ، قْبڒْ مَا أَذْ إِڒِينْثْ ثوْرِيرِينْ، ثُوغَا خڒْقغْ-د نشّْ. 
نتَّا ثُوغَا عَاذْ وَارْ د-إِخْڒِيقْ ثَامُّورْثْ ذ إِيَّارنْ، ؤُڒَا ذ ثَامزْوَارُوثْ ن ثْعجَّاجْثْ ن دُّونشْثْ. 
ؤُمِي نتَّا إِڭَّا إِجنْوَانْ، ثُوغَا أَيِي ذِينْ، ؤُمِي نتَّا يَارْشمْ إِشْثْ ن ثْقُورَارشْثْ خْ وُوذمْ ن وَامَانْ إِهوْڒنْ. 
ؤُمِي نتَّا إِڭَّا إِسيْنُوثنْ سنّجْ، ؤُمِي تّْوَاجهْذنْثْ ڒْْعُونْصَارَاثْ ن وَامَانْ إِهوْڒنْ، 
ؤُمِي نتَّا إِڭَّا إِ ڒبْحَارْ أَيْمِيرْ نّسْ، مَاحنْذْ أَمَانْ وَارْ د -عدُّونْ ڒُومُورْ نّسْ، ؤُمِي نتَّا إِعْبَارْ ذْسُوسَا ن ثمُّورْثْ، 
ثُوغَا أَيِي ذ أَمُوذْرُوسْ إِعِيزّنْ غَارْ ؤُغزْذِيسْ نّسْ. نشّْ ثُوغَا أَيِي مَارَّا ذ ثَارِّيثْ ن مژْرِي أَسّْ خْ وَاسّْ، تِّيرَارغْ زَّاثْ إِ وُوذمْ نّسْ ڒبْذَا، 
تِّيرَارغْ ذِي مَارَّا ثَامُّورْثْ نّسْ، أَمْ ثُوغَا ثَارِّيثْ ن مژْرِي إِنُو أَكْ-ذ ثَارْوَا ن بْنَاذمْ. 
خنِّي ڒخُّو، أَ إِحنْجِيرنْ إِنُو، سْڒمْ-د غَارِي! سّعْذْ ن يِينِّي إِحطَّانْ إِبْرِيذنْ إِنُو. 
سْڒمْ غَارْ تَّارْبِييّثْ ؤُ ذوْڒمْ ذ إِمِيغِيسنْ، وَارْ نطَّارمْ تَّارْبِييّثْ. 
سّعْذْ ن بْنَاذمْ نِّي غَارِي إِسْڒَانْ، ونِّي إِطّْفنْ أَشْبَارْ غَارْ ثوُّورَا إِنُو زڭْ وَاسّْ أَڒْ وَاسّْ، إِحتَّا خْ ثْغمَّارْ ن ثوُّورَا إِنُو، 
مَاغَارْ ونِّي ذ أَيِي يُوفِينْ، أَذْ يَافْ ثُوذَارْثْ، ؤُ أَذْ إِطّفْ أَرْضَا ن سِيذِي. 
ونِّي إِ ذ أَيِي إِخْضَانْ، إِيزّمْ ڒعْمَارْ نّسْ، مَارَّا إِنِّي ذ أَيِي إِشَارّْهنْ، تّخْسنْ ڒْموْثْ. 
