أَوَاڒنْ إِوزْننْ.
26.
أَمْ وذْفڒْ ذڭْ ؤُنبْذُو ؤُ أَمْ ونْژَارْ ذِي ثْميْرَا، أَمُّو وَارْ د-إِتِّيسْ شَّانْ أَكْ-ذ ؤُبُوهَاڒِي. 
أَمْ ژَّاوشْ إِتّْفَارْفَارنْ، أَمْ ثْفَاڒْدْجسْثْ إِطَّاونْ سَّا ذ سَّا، أَمُّو إِ ثڭَّا إِشْثْ ن نّعْڒثْ بْڒَا سِّيبّثْ، نتَّاثْ وَارْ ثْڒقّفْ. 
أَركُّوضْ إِ ؤُيِيسْ، سْڒِيمثْ إِ وغْيُوڒْ، ؤُ أَعْمُوذْ إِ وعْرُورْ ن إِبُوهَاڒِييّنْ. 
وَارْ د-تَّارِّي خْ ؤُبُوهَاڒِي أَنشْثْ ثُوبُّوهڒْيَا نّسْ، مَاحنْذْ ؤُڒَا ذ شكْ وَارْ ذَايسْ ثَاركّْوسذْ. 
أَرّْ-د خْ ؤُبُوهَاڒِي عْلَاحْسَابْ ثُوبُّوهڒْيَا نّسْ، مَاحنْذْ وَارْ إِتّْغِيڒْ نتَّا ذ أَمِيغِيسْ ذِي ثِيطَّاوِينْ نّسْ. 
أَمْ ونِّي إِتّْقسّنْ إِضَارنْ ن يِيخفْ نّسْ ؤُ أَمْ ونِّي إِسسّنْ لْعُونْفْ، أَمُّو إِ يدْجَا ونِّي إِسّكَّانْ ثِيبْرَاثِينْ س ؤُفُوسْ ن إِجّْ ن ؤُبُوهَاڒِي. 
ثِيمسَّاضِينْ ن ؤُنعْضَابْ أَرهْفنْثْ، أَمُّو إِ يدْجَا ؤُڒَا ذ أَوَاڒْ إِوزْننْ ذڭْ ؤُقمُّومْ ن إِبُوهَاڒِييّنْ. 
أَمْ ونِّي إِتّْشدَّانْ أَژْرُو إِغْڒَانْ ذڭْ إِدْجِييْ، أَمُّو إِ إِدْجَا ونِّي إِتّڭّنْ شَّانْ إِ ؤُبُوهَاڒِي. 
أَمْ إِشْثْ ن ثِيونْثْ ن ثْزڭّْوَارْثْ د-إِڭّعّْذنْ ذڭْ ؤُفُوسْ ن ؤُسْكَارْجِي، أَمُّو إِ إِدْجَا لْمَاثَالْ ذڭْ ؤُقمُّومْ ن إِبُوهَاڒِييّنْ. 
أَطَّاسْ إِزمَّارْ أَذْ د-إِسُّوفّغْ مَارَّا زڭْ يِيخفْ نّسْ، مَاشَا ڒْمُونثْ ن ؤُبُوهَاڒِي ذ ونِّي ث غَا إِشْرَانْ، أَذْ خْسَارنْ. 
أَمْ إِجّْ ن وقْزِينْ إِعقْبنْ غَارْ مِينْ إِعُوقّْ، أَمُّو إِ إِتّْعَاوَاذْ إِجّْ ن ؤُبُوهَاڒِي ثُوبُّوهڒْيَا نّسْ. 
مَا ثژْرِيضْ عمَّارْصْ إِجّْ ن ورْيَازْ إِ إِتّڭّنْ إِخفْ نّسْ ذ أَمِيغِيسْ؟ أَقَا ذِينْ ڒَايَاسْ أَطَّاسْ إِ يِيجّْ ن ؤُبُوهَاڒِي ؤُڒَا خَاسْ. 
أَمعْڭُوزْ إِقَّارْ: ”أَقَا ذِينْ إِجّْ ن وَايْرَاذْ إِزهَّارنْ ذڭْ وبْرِيذْ، إِجّْ ن ويْرَاذْ يُويُورْ ذڭْ وَازَّاينْ!“ 
أَمْ ثوَّارْثْ ثتُّونُّوضْ إِ ثغْمَارْثْ نّسْ، أَمُّو إِ إِتُّونُوضْ ؤُڒَا ذ أَمعْڭُوزْ ذِي قَامَا نّسْ. 
أَمعْڭُوزْ إِسّْنُوفَّارْ أَفُوسْ نّسْ ذِي طّبْصِي، أَقَا نتَّا يَارْخُو مَاحنْذْ أَذْ ث إِسِّيوضْ غَارْ ؤُقمُّومْ نّسْ.    
أَمعْڭُوزْ إِتّْوَاڒَا إِخفْ نّسْ ذ أَمِيغِيسْ، زِي سبْعَا إِرْيَازنْ نِّي إِزمَّارنْ أَذْ د-أَرّنْ س ڒفْهَامثْ. 
أَمْ ونِّي إِتّْشبَّارنْ ذڭْ إِمزُّوغنْ ن وقْزِينْ، أَمُّو إِ يدْجَا ونِّي إِتَّاذْفنْ ذڭْ ؤُمْشُوبّشْ نِّي وَارْ إِدْجِي نّسْ. 
أَمْ إِجّْ ن ؤُمجْنُونْ نِّي إِشَّاثنْ إِصفْضَاونْ ذ فْڒِيثْشَاثْ ذ سّمْ إِنقّنْ، 
أَمُّو إِ إِدْجَا ورْيَازْ نِّي إِشمْثنْ جَّارْ نّسْ، ؤُشَا إِقَّارْ: ”أَقَا تّْقسَّارغْ وَاهَا، نِيغْ لَّا!“ 
مَاڒَا وَارْ إِدْجِي ؤُكشُّوضْ، أَذْ ثخْسِي ثْمسِّي، ؤُ مَاڒَا وَارْ ذِينْ إِدْجِي ؤُخْبَارْجِي، يَارسَّا ؤُمْشُوبّشْ. 
أَمْ إِدْجَا ڒفْحمْ إِ ڒفْحمْ إِتّحْذُوذُوقنْ ذ ؤُكشُّوضْ إِ ثْمسِّي، أَمُّو إِ يدْجَا إِجّْ ن ورْيَازْ إِتّمْشُوبُّوشنْ، مَاحنْذْ أَذْ د-إِسْنكَّارْ أَمنْغِي. 
أَوَاڒنْ ن ؤُخْبَارْجِييْ أَمْ حَالَاوِيثْ، ثِينِّي هكّْوَانْثْ ذڭْ إِخَّامنْ ن ذَاخڒْ ن ؤُعذِّيسْ. 
أَمْ كُوفُّو ن نُّوقَارْثْ خْ ؤُشدْجِيقْ ن ثْڒَاخْثْ، أَمُّو إِ دْجَانْ إِينْشِيشنْ إِمِيزِيضنْ ن يِيجّنْ س وُوڒْ ذ أَعفَّانْ. 
ونِّي ذِي إِدْجَا وشْرَاهْ، إِسّْنُوفَّارَا إِ-ث س يِيڒسْ نّسْ مَاشَا ذڭْ وُوڒْ نّسْ إِتّْخَارّصْ ذِي ڒْغشّْ. 
مَاڒَا نتَّا إِتّْحشّمْ س ثْمِيجَّا نّسْ، وَارْ ث تِّيقِّي شَا، مَاغَارْ سبْعَا ن نّْعَاوَاثْ أَقَا ذِينْ ذڭْ وُوڒْ نّسْ. 
ؤُڒَا مَاڒَا إِڒحّفْ وشْرَاهْ نّسْ ذڭْ وشْمَاثْ، ثُوعفّْنَا نّسْ أَذْ ثتّْوَاعَارَّا ذڭْ وڭْرَاوْ ن ڒْڭنْسْ. 
ونِّي إِغْزِينْ إِجّْ ن وحْفُورْ ن ثُورْصُوضِي، أَذْ ذَايسْ إِوْضَا سِيمَانْثْ نّسْ ؤُ ثَاصْضَارْثْ أَذْ د-ثذْوڒْ غَارْ ونِّي ت إِسّقْنُونُّوينْ. 
إِڒسْ إِسّْخَارِّيقنْ إِشَارّهْ ونِّي إِتَّاردّْدْجنْ، إِجّْ ن ؤُقمُّومْ أَڒقَّاغْ س ثحْرَايْمشْثْ إِتَّاوِي-د ڒْخَارْبثْ. 
