مِيخَا.
3.
”خنِّي نِّيغْ نشّْ: ’سْڒمْ، أَ كنِّيوْ، إِزدْجِيفنْ ن يَاعْقُوبْ، ؤُ كنِّيوْ، ڒْحُوكَّامْ ن ثَادَّارْثْ ن إِسْرَائِيل! مَا وَارْ إِتّْخصِّي إِ كنِّيوْ أَذْ ثسّْنمْ ثَاسْغَارْثْ؟ 
نِيثْنِي شَارّْهنْ مِينْ إِشْنَانْ ؤُ تّخْسنْ مِينْ إِدْجَانْ ذ أَعفَّانْ! نِيثْنِي كّْسنْ أَسنْ ثِيڒْمشْثْ ؤُڒَا ذ أَيْسُومْ خْ إِغْسَانْ نْسنْ. 
وَاهْ، أَقَا أَثنْ ذ يِينِّي إِتّتّنْ أَيْسُومْ ن ڒْڭنْسْ إِنُو ؤُشَا كّْسنْ أَسنْ ثِيڒْمشْثْ ؤُشَا تَّارژَّانْ إِغْسَانْ نْسنْ. نِيثْنِي تّْبزَّاعنْ ثنْ أَمْ ذِي مَارْمِيثَا، أَمْ ويْسُومْ ذڭْ ؤُطنْجِيرْ.“ 
”ڒخْذنِّي أَذْ سْغُوينْ غَارْ سِيذِي، مَاشَا وَارْ خَاسنْ د-إِتَّارِّي. أَذْ خَاسنْ إِفَّارْ ؤُذمْ نّسْ ذِي ڒْوقْثْ نِّي، زِي سِّيبّثْ ن ڒْغَارْ إِ إِڭِّينْ.“ 
”أَمُّو إِ إِقَّارْ سِيذِي إِ إِنَابِييّنْ إِنِّي إِتّْغَارَّانْ ڒْڭنْسْ إِنُو، إِنِّي ؤُمِي غَارْسنْ عَاذْ مِينْ ذِي إِ غَا إِزعْفنْ س ثغْمَاسْ نْسنْ، أَذْ ڒَاغَانْ ’ڒهْنَا!‘، مَاشَا ضِيدّْ ن ونِّي وَارْ ذ أَسنْ إِتّڭّْ وَالُو ذڭْ ؤُقمُّومْ نْسنْ، أَذْ خَاسْ قدّْسنْ إِجّْ ن ؤُمنْغِي. 
س ؤُيَا أَذْ خَاومْ د-ثوْضَا دْجِيڒثْ، بْڒَا ڒوْحِييْ، ؤُ أَذْ خَاومْ د-إِوْضَا ثَادْجسْثْ بْڒَا ثَاڭزَّانْثْ. أَذْ ثغْڒِي ثْفُوشْثْ خْ إِنَابِييّنْ ؤُ أَذْ إِبَّارْشنْ وَاسّْ ثِيوَا نْسنْ. 
إِمْوَاڒَاونْ أَذْ سضْحَانْ، ؤُ إِڭزَّاننْ أَذْ ذوْڒنْ زوْغْونْ س ڒحْيَا، ؤُ نِيثْنِي مَارَّا أَذْ ڒحّْفنْ أَشْڒَاغمْ غَارْ ؤُينْشِيشْ، مِينْزِي ثْوَارِّيثْ ن أَربِّي وَارْ د-ثتِّيسْ شَا. 
مَاشَا نشّْ شُّورغْ س جّهْذْ ن أَرُّوحْ ن سِيذِي، ؤُ س ڒْحقّْ ذ ثرْيَاسْثْ، حِيمَا أَذْ بَارّْحغْ إِ يَاعْقُوبْ خْ ؤُخطُّو نّسْ ؤُ إِ إِسْرَائِيل خْ دّنْبْ نّسْ.“ 
”سْڒمْ خنِّي غَارْ مَانْ أَيَا، أَ إِزدْجِيفنْ ن ثَادَّارْثْ ن يَاعْقُوبْ ؤُ كنِّيوْ إِمقّْرَاننْ ن ثَادَّارْثْ ن إِسْرَائِيل، إِنِّي إِشَارّْهنْ ڒْحقّْ، ؤُ سّْفَارَّاغنْ مَارَّا مِينْ إِدْجَانْ إِسڭّمْ، 
إِنِّي إِبنَّانْ صِيهْيُونْ س إِذَامّنْ، ؤُ ؤُرْشَالِيمْ س ڒْغشّْ. 
إِزدْجِيفنْ نّسْ تّْضبَّارَانْ دّْعَاوِي إِ أَرّشْوثْ، إِكهَّاننْ نّسْ سّڒْمَاذنْ س ڒْمُونثْ، ؤُ إِكهَّاننْ نّسْ تّْڭزَّاننْ س ثْمنْيَاثْ. أَقَا نِيثْنِي تّْشَاڒنْ خْ سِيذِي خْمِي قَّارنْ: ’مَا وَارْ إِدْجِي سِيذِي ذِي ڒْوسْثْ نّغْ؟ وَارْ ذ أَنغْ إِڒقّفْ ڒْغَارْ.‘ 
س ؤُيَا، أَقَا-ت زَّايْومْ، أَقَا أَذْ شَارْزنْ صِيهْيُونْ أَمْ يِيجّْ ن ييَّارْ، أَذْ ثذْوڒْ ثنْذِينْثْ ن ؤُرْشَالِيمْ ذ إِشْثْ نْ ڒْخَارْبثْ، ؤُ أَذْرَارْ ن ثَادَّارْثْ ذ ڒڭْعُوذِي ن وزْغَارْ.“    
