ذِي ڒخْڒَا.
23.
خنِّي إِنَّا بَالْعَامْ إِ بَالَاكْ: ”بْنَا سبْعَا ن إِعَالْطَارنْ ذَانِيثَا إِ نشّْ ؤُشَا سوْجذْ أَيِي سبْعَا ن إِفُونَاسنْ إِمژْيَاننْ ذ سبْعَا ن إِشَارِّييّنْ.“ 
بَالَاكْ إِڭَّا أَمْ مَامّشْ ذ أَسْ إِنَّا بَالْعَامْ ؤُشَا بَالَاكْ ذ بَالْعَامْ قدّْمنْ إِجّْ ن ؤُفُونَاسْ أَمژْيَانْ ذ إِجّْ ن إِشَارِّي خْ كُوڒْ إِجّْ ن ؤُعَالْطَارْ. 
خنِّي بَالْعَامْ إِنَّا إِ بَالَاكْ: ”بدّْ ذِينْ زَّاثْ إِ ثْغَارْصْثْ ن وشْمَاضْ نّشْ، خنِّي نشّْ أَذْ رَاحغْ. أَذْ ثَاغْ أَذْ كِيذِي إِمْسَاڭَارْ سِيذِي ؤُشَا مَامّشْ مَا إِڭَّا وَاوَاڒْ نِّي ذ أَيِي غَا إِسّْشنْ، نشّْ أَذْ أَشْ ث-إِ-د-سَّارْڭْبغْ.“ خنِّي إِرُوحْ بَالْعَامْ غَارْ ثْقِيشَّاثْ ذ ثَاقشَّارْثْ ن وذْرَارْ. 
ؤُ إِمّڒْقَا أَربِّي أَكْ-ذ بَالْعَامْ ؤُشَا نتَّا إِنَّا أَسْ: ”أَقَا سّْوجْذغْ سبْعَا ن إِعَالْطَارنْ ؤُشَا قدّْمغْ إِجّْ ن ؤُفُونَاسْ أَمژْيَانْ ذ إِجّْ ن إِشَارِّي خْ كُوڒْ إِجّْ ن ؤُعَالْطَارْ.“ 
خنِّي إِڭَّا سِيذِي إِجّْ ن وَاوَاڒْ ذڭْ ؤُقمُّومْ ن بَالْعَامْ ؤُشَا إِنَّا: ”ذْوڒْ غَارْ بَالَاكْ ؤُشَا سِيوڒْ أَكِيذسْ أَمُّو.“ 
ؤُشَا ؤُمِي غَارسْ-د إِذْوڒْ، خْزَارْ، إِبدّْ زَّاثْ إِ ثْغَارْصْثْ ن وشْمَاضْ نّسْ، جْمِيعْ أَكْ-ذ مَارَّا ڒْحُوكَّامْ ن مُوآبَ. 
خنِّي إِبْذَا إِقَّارْ أَوَاڒْ نّسْ إِوزْننْ، إِنَّا: ”زِي أَرَامْ إِنْذهْ أَيِي-د بَالَاكْ، أَجدْجِيذْ ن مُوآبَ، زڭْ إِذُورَارْ ن شَّارْقْ، إِنَّا: ’أَسْ-د، نْعڒْ أَيِي يَاعْقُوبْ، أَسْ-د، زَاوَارْ إِسْرَائِيل!‘ 
مَاشَا مَامّشْ غَا نعْڒغْ، ونِّي وَارْ إِتّْوَانعْڒنْ زِي أَربِّي، ؤُ مَامّشْ غَا زَاوَارغْ ونِّي وَارْ إِزَاوَارْ سِيذِي؟ 
مِينْزِي زِي ثْقِيشَّاثْ ن ثْصُوضَارْ ثْوَاڒِيغْ ث، ؤُشَا زِي ثِيوْرِيرِينْ خزَّارغْ ذَايسْ. أَقَا وَا ذ إِجّْ ن ڒْڭنْسْ إِزدّْغنْ وحّْذسْ ؤُ وَارْ إِحسّبْ إِخفْ نّسْ جَارْ ڒڭْنُوسْ. 
وِي غَا إِحسْبنْ أَشَاڒْ ن يَاعْقُوبْ نِيغْ وِي إِ غَا إِحسْبنْ ڒْقدّْ ن إِجّْ ن أَرْبعْ زِي إِسْرَائِيل؟ أجّْ أَذْ إِمّثْ ڒعْمَارْ إِنُو ڒْموْثْ ن إِمْسڭَّاذنْ ؤُ أجّْ عَاوذْ أَذْ يِيڒِي ؤُنڭَّارْ ن ثُوذَارْثْ إِنُو أَذْ إِمْقُودَّا أَكِيذسْ!“ 
خنِّي إِنَّا بَالَاكْ إِ بَالْعَامْ: ”مِينْ ذ أَيِي ثڭِّيذْ؟ نشّْ إِوْيغْ شكْ حِيمَا أَذْ ثْنعْڒذْ ڒْعذْيَانْ إِنُو، مَاشَا خْزَارْ، أَقَا نِيشَانْ ثْبَارْكذْ إِ-ثنْ!“ 
نتَّا يَارَّا-د، إِنَّا: ”مَا وَارْ إِتّْخصِّي أَذْ حْضِيغْ مَاحنْذْ أَذْ سِّيوْڒغْ مِينْ إِڭَّا سِيذِي ذڭْ ؤُقمُّومْ إِنُو؟“ 
خنِّي إِنَّا بَالَاكْ: ”تّْزَاوْڭغْ شكْ أَذْ د-ثَاسذْ أَكِيذِي غَارْ إِجّْ ن ومْشَانْ نّغْنِي زِي مَانِيسْ غَا ثْژَارذْ ڒْڭنْسْ عَاوذْ. أَذْ ثْژَارذْ طّْرُوفَا نّسْ وَاهَا، وَارْ ث ثْژَارّذْ مَارَّا. سّنِّي أَذْ ث ثْنعْڒذْ ذِي طّْوعْ إِنُو!“ 
ؤُشَا يِيوْيِي إِ-ث غَارْ ڒوْضَا ن صُوفِيمْ خْ ثْقِيشَّاثْ ن فِيسْجَا ؤُشَا إِبْنَا ذِينْ سبْعَا ن إِعَالْطَارنْ ؤُشَا خْ كُوڒْ إِجّْ ن ؤُعَالْطَارْ إِقدّمْ إِجّْ ن ؤُفُونَاسْ أَمژْيَانْ ذ إِجّْ ن إِشَارِّي. 
نتَّا إِنَّا إِ بَالَاكْ: ”مَاڒَا شكْ أَذْ ثْبدّذْ ذَا زَّاثْ إِ ثْغَارْصْثْ نّشْ ن وشْمَاضْ، خنِّي نشّْ أَذْ كِيسْ مّْسَاڭَارغْ ذِينْ.“ 
ؤُشَا إِمْسَاڭَارْ سِيذِي أَكْ-ذ بَالْعَامْ ؤُشَا إِڭَّا إِجّْ ن وَاوَاڒْ ذڭْ ؤُقمُّومْ نّسْ، إِنَّا: ”ذْوڒْ غَارْ بَالَاكْ ؤُشَا إِنِي أَسْ أَمُّو.“ 
ؤُشَا نتَّا يُوسَا-د غَارسْ، ؤُ خْزَارْ، نتَّا ثُوغَا إِبدّْ زَّاثْ إِ ثْغَارْصْثْ ن وشْمَاضْ نّسْ ؤُشَا ڒْحُوكَّامْ ن مُوآبَ بدّنْ زَّاثسْ. إِنَّا أَسْ بَالَاكْ: ”مِينْ إِنَّا سِيذِي؟“ 
خنِّي إِبْذَا نتَّا أَوَاڒْ نّسْ إِوزْننْ، إِنَّا: ”كَّارْ، بَالَاكْ، سْحسّْ! سڒْ غَارِي، شكْ، مِّيسْ ن صِيفُّورْ! 
أَربِّي وَارْ إِدْجِي ذ مِّيسْ ن بْنَاذمْ، مَاحنْذْ زعْمَا أَذْ إِسّْخَارِّيقْ، نِيغْ ذ مِّيسْ ن بْنَاذمْ مَاحنْذْ زعْمَا أَذْ ث إِڒْقفْ ونْذَامْ. مَا أَذْ يِينِي ؤُشَا وَارْ ت إِتّڭّْ، نِيغْ أَذْ إِسِّيوڒْ ؤُشَا وَارْ ت إِتّْكمِّيڒْ؟ 
خْزَارْ، أَقَا طّْفغْ ڒُْومُورْ حِيمَا أَذْ بَارْكغْ. ؤُمِي إِبَاركْ نتَّا، نشّْ وَارْ زمَّارغْ أَذْ د-أَرّغْ أَيَا. 
وَارْ إِتّْوِيڒِي ڒْمُوعْصِييّثْ ن يَاعْقُوبْ ؤُ ڒغْبنْ ن إِسْرَائِيل وَارْ ث إِژَارْ. سِيذِي، أَربِّي نّسْ، أَقَا-ث أَكِيذسْ ؤُشَا أَسُوضِي سْ وسْرُودّحْ ذِي ڒْبُوقْ ذِي طّْوعْ ن ؤُجدْجِيذْ أَقَا-ث ذَايسْ. 
أَربِّي إِسُّوفّغْ إِ-ثنْ-د زِي مِيصْرَا. نتَّا إِ نِيثْنِي أَمْ وَاشَّاونْ إِزِيرَارنْ ن إِغَايْضْ ن ڒخْڒَا. 
أَقَا زعْمَا وَارْ ذِينْ أَعزّمْ ذِي يَاعْقُوبْ ؤُ وَارْ ذِينْ ثَاڭزَّانْثْ ذِي إِسْرَائِيل. ثَا ذ ڒْوقْثْ إِ ذِي ثتّْوَانَّا خْ يَاعْقُوبْ ذ إِسْرَائِيل: ’أَقَا خْزَارْ، مِينْ إِڭَّا أَربِّي!‘ 
أَقَا ذَا، ڒْڭنْسْ أَذْ إِكَّارْ أَمْ ثيْرَاذْثْ ؤُ أَذْ د-إِڭعّذْ أَمْ ويْرَاذْ. وَارْ إِسّزّڒْ إِخفْ نّسْ أَڒْ غَا يشّْ ثَايْمَارْثْ نّسْ ؤُشَا أَذْ إِسُّو إِذَامّنْ ن مِينْ إِمزّقْ.“ 
خنِّي إِنَّا بَالَاكْ إِ بَالْعَامْ: ”مَاڒَا خنِّي وَارْ ثخْسذْ قَاعْ أَذْ ث ثْنعْڒذْ، وَارْ ث تّْبَارَاكْ شَا عَاوذْ.“ 
بَالْعَامْ يَارَّا-د، إِنَّا إِ بَالَاكْ: ”مَا وَارْ ذ أَشْ نِّيغْ: ’مَارَّا مِينْ ذ أَيِي غَا يِينِي سِيذِي، أَذْ ث ڭّغْ؟‘ “ 
خنِّي إِنَّا بَالَاكْ إِ بَالْعَامْ: ”تّْزَاوْڭغْ شكْ أَذْ د-ثَاسذْ، أَذْ شكْ أَوْيغْ غَارْ إِجّْ ن ومْشَانْ نّغْنِي. أَذْ ثَاغْ أَذْ يِيڒِي نِيشَانْ ذِي ثِيطَّاوِينْ ن أَربِّي مَاڒَا أَذْ ث ثْنعْڒذْ سّنِّي ذِي طّْوعْ إِنُو.“ 
ؤُشَا بَالَاكْ إِنْذهْ بَالْعَامْ غَارْ ثْقِيشَّاثْ ن فَاغُورْ نِّي إِخزَّارنْ غَارْ ثْنزْرُوفْثْ. 
خنِّي إِنَّا بَالْعَامْ إِ بَالَاكْ: ”بْنَا ذَانِيثَا سبْعَا ن إِعَالْطَارنْ ؤُشَا سوْجذْ أَيِي ذَانِيثَا سبْعَا ن إِفُونَاسنْ إِمژْيَاننْ ذ سبْعَا ن إِشَارِّييّنْ.“ 
بَالَاكْ إِڭَّا أَمْ مَامّشْ ذ أَسْ إِنَّا بَالْعَامْ ؤُشَا خْ كُوڒْ إِجّْ ن ؤُعَالْطَارْ إِقدّمْ ذِينْ إِجّْ ن ؤُفُونَاسْ أَمژْيَانْ ذ إِجّْ ن إِشَارِّي. 
