أَيُوبْ.
20.
خنِّي يَارَّا-د صُوفَارْ، ونِّي د-يُوسِينْ زِي نَاعْمَا، إِنَّا: 
إِخَارِّيصنْ إِنُو تّْغِيمَانْ ذكّْوَاڒنْ-د غَارِي زِي سِّيبّثْ ن ؤُقدْجقْ إِ وَارْ إِتّْبذِّينْ ذِي ڒْْبَاڒْ إِنُو. 
سْڒِيغْ إِجّْ ن ؤُوبّخْ إِ ذ أَيِي إِسّْبهْذَاڒنْ، مَاشَا بُوحْبڒْ أَذْ خَافِي د-يَارّْ س ڒفْهَامثْ إِنُو. 
إِوَا ثسّْنذْ أَيَا، أَقَا-ث ذِينْ زڭْ وشْحَاڒْ ؤُيَا، زڭْ وَامِي إِتّْوَاسَّارْسْ بْنَاذمْ خْ ثمُّورْثْ، 
أَقَا أَسْڒِيوْڒوْ ن إِعفَّاننْ إِتّكّْ ذْرُوسْ وَاهَا، ڒفْرَاحثْ ن ؤُمْنَافقْ مْغِيرْ إِشْثْ ن ثْزحْزِيحْثْ. 
وَاخَّا ثتّْڭعَّاذْ نّْفَاخثْ نّسْ أَڒْ إِجنْوَانْ، وَاخَّا إِتّْحَاذَا أَزدْجِيفْ نّسْ أَڒْ إِسيْنُوثنْ، 
أَمْ مَامّشْ إِسُوفْغَانْ نّسْ أَذْ قْضَانْ إِ ڒبْذَا، أَذْ إِقْضَا ؤُڒَا ذ نتَّا إِ ڒبْذَا. إِنِّي ث إِژْرِينْ، أَذْ إِنِينْ: ’مَانِي إِدْجَا نتَّا؟‘ 
أَمْ إِشْثْ ن ثِيرْجَا أَذْ إِضُووْ، أَڒَامِي وَارْ إِتّْوِيفْ عَاذْ، أَذْ إِتّْوَاسّثْلعْ أَمْ إِجّْ ن ڒوْحِييْ ن دْجِيڒثْ. 
ثِيطّْ إِ ث إِژْرِينْ وَارْ ث ثْژَارّْ عَاوذْ، ؤُ أَمْشَانْ نّسْ وَارْ ث إِژَارّْ عمَّارْصْ. 
إِحنْجِيرنْ نّسْ أَذْ سّْجِيوْننْ إِمزْڒَاضْ، أَمُّو إِ د غَا يَارّنْ إِفَاسّنْ نّسْ أَڭْڒَا نّسْ. 
إِخْسَانْ نّسْ إِشُّورنْ س ثمْژِي، أَذْ زّْڒنْ أَكِيذسْ ذڭْ ؤُشَاڒْ. 
مَاڒَا ڒْغَارْ ذڭْ ؤُقمُّومْ نّسْ ذ أَمِيژِيذْ، مَاڒَا إِسّْنُوفَّارْ إِ-ث سَاذُو إِڒسْ نّسْ، 
مَاڒَا إِحْضَا إِ-ث، وَارْ إِخْسْ أَذْ خَاسْ إِحيّذْ، مَاشَا إِمنّعْ إِ-ث ذڭْ وَانغْ نّسْ، 
خنِّي أَذْ ثْبدّڒْ مَاشَّا نّسْ ذڭْ ؤُعذِّيسْ نّسْ، ذِي ذَاخڒْ نّسْ أَذْ ثذْوڒْ ذ أَرّْهَاجْ ن ثْرفْسِيوِينْ. 
إِصَارْضْ أَڭْڒَا، مَاشَا أَذْ ث-إِ-د-إِعُوقّْ عَاوذْ. أَذْ ث-إِ-د-إِنْضَارْ أَربِّي غَارْ بَارَّا زڭْ ؤُعذِّيسْ نّسْ. 
أَرّْهَاجْ ن ثْرفْسِيوِينْ أَذْ ث إِطّضْ، إِڒسْ ن ؤُفِيغَارْ أَذْ ث إِنغْ. 
وَارْ إِژَارّْ إِغزْرَانْ، ثِيغزْرَاثِينْ ذ ثَارْيَاوِينْ إِتَّازّْڒنْ س ثَامّنْثْ ذ ؤُغِي. 
أَذْ د-يَارّْ ڒفْضڒْ ن ؤُمَارّثْ نّسْ، وَارْ ث إِسّغْڒَايْ، وَارْ إِنڭّزْ س ڒفْرَاحثْ زِي سِّيبّثْ ن وَاڭْڒَا إِ د-إِكْسبْ، 
مَاغَارْ إِذدْجْ إِمزْڒَاضْ، إِجَّا إِ-ثنْ بْڒَا ثْوِيزَا، يُوشَارْ ثَادَّارْثْ نِّي وَارْ إِسّْبدّْ، 
مَاغَارْ وَارْ إِسِّينْ ڒْهُوذْنثْ ذِي ذَاخڒْ نّسْ، س ؤُيَا وَارْ إِنجّمْ س مَارَّا مِينْ ذِي ثُوغَا إِمّژْرِي. 
وَارْ إِتّْشطِّي وَالُو إِ ؤُمرْعِيقْ نّسْ، خْ ؤُيَا وَارْ إِتّْغِيمِي زّْهَارْ نّسْ إِبدّْ. 
مَاڒَا غَارسْ أَفيّضْ إِمُونْ، أَذْ إِتّْوَاحْسَارْ، أَذْ خَاسْ يِيڒِي ؤُفُوسْ ن كُوڒْ ڒْمسْكِينْ. 
أَيَا أَذْ يِيڒِي حِيمَا أَذْ إِشُّورْ أَعذِّيسْ نّسْ، وَاهْ، أَربِّي أَذْ خَاسْ إِسّكّْ ڒْْحَاذُوقْ ن وغْضَابْ نّسْ، أَذْ ث يَارّْ أَذْ خَاسْ إِوّثْ أَمْ ونْژَارْ ؤُشَا أَذْ ث يَارّْ أَذْ إِشُوكّْ ذِي أَرِّيمثْ نّسْ. 
وَاخَّا أَذْ يَارْوڒْ زِي ڒسْنَاحْ ن وُوزَّاڒْ، أَذْ ث إِسّْنُوقّبْ ڒْقوْسْ ن نّْحَاسْ. 
إِجبّذْ إِجّنْ زَّايسْ فْڒِيثْشَا، أَقَا ثفّغْ-د زِي أَرِّيمثْ نّسْ، ڒْْمَاشَامْ يَارقّنْ إِتّفّغْ-د زڭْ إِژِي نّسْ، وَاهْ إِنخْڒِيعنْ أَذْ خَاسْ كّنْ. 
ثَادْجسْثْ ثكْمڒْ ثتّْحَامَا غَارْ ثْخُوبَايْ نّسْ إِنُوفَّارنْ، ثِيمسِّي وَارْ ت إِسِّيغْ ؤُڒَا ذ إِجّْ، أَذْ ث ثشّْ، أَذْ ثَارّْ مژْرِي أَكْ-ذ يِينِّي إِشطّنْ ذِي ثْقِيضُونْثْ نّسْ. 
أَجنَّا أَذْ إِعَارَّا ڒْمُوعْصِييّثْ نّسْ، ثَامُّورْثْ أَذْ خَاسْ ثْغوّغْ. 
ڒْغِيدْجثْ ن ثَادَّارْثْ نّسْ أَذْ ثْرَاحْ، أَذْ ثَازّڒْ ذڭْ وَاسّْ ن وغْضَابْ نّسْ. 
وَا ذ مِينْ إِ د-إِكَّارنْ إِ إِعفَّاننْ زِي أَربِّي، ثَاسْغَارْثْ إِ ذ أَسْ إِنَّا أَربِّي. 
